**Hermannin rantatie** (ruots. *Hermanstads strandväg*) on Helsingin pääkatuja. Se johtaa Itäväylän ja Sörnäisten rantatien liittymäalueelta Kalasatamasta pohjoiseen Hämeentielle Kumpulaan. Kadun länsipuolella on Hermanninmäki sekä itäpuolella pohjoisesta etelään Kyläsaari, Hermanninranta ja Verkkosaari. Länsipuolella on toimisto- ja asuinrakennuksia sekä itäpuolella Kyläsaaressa ja Hermanninrannassa teollisuutta ja varastorakennuksia.

Hermannin rantatie on osa eurooppatietä 75, ja sen kautta ohjataan liikenne kohti Helsingin keskustaa. Rantatien nopeusrajoitus on 50 km/h. Katua käyttää noin 12 000 ajoneuvoa vuorokaudessa, ja aivan kadun pohjoisosassa liikennemäärä on 17 000. Raskaan liikenteen osuus moottoriajoneuvojen määrästä on noin 10 %. Kadun kummatkin päädyt ovat helposti ruuhkautuvia: siirtymää Sörnäisten rantatielle hidastaa vilkas jalankulku Kalasataman metroaseman ympäristössä, kun taas pohjoisessa pullonkaulan muodostaa Hämeentien liittymä.

Hankkeet
--------

Rantatie etelään Verkkosaaren kohdalla. Suunniteltu Sörnäistentunneli vähentäisi liikennettä kadun eteläosassa Kalasataman alueella.
### Raitiotie

Näkymä rakennustöiden aikana kesällä 2022: katu on suljettu Vanhan talvitien kohdalta pohjoiseen.
Rantatie on molemmilta puolilta kaavoitettu tiiviiksi kantakaupungiksi, ja sen varrelle nousee 2020–2030-luvuilla paljon korkeita asuinrakennuksia. Nihdin ja Länsi-Pasilan välinen Kalasatama–Pasila-raitiotie rakennetaan tien keskelle. Keväällä 2021 rantatiellä tehtiin raitiotiehankkeen pohjatutkimuksia ja koepaalutustöitä, ja varsinaiset katutyöt paalutuksineen alkoivat tammikuussa 2022. Kadun itäpuolen kaistat eli pohjoiseen kulkeva liikenne siirrettiin raitiotien rakentamisen myötä Kyläsaarenkadulle tammikuussa 2022. Toukokuussa 2022 koko rantatie suljettiin työmaan vuoksi liikenteeltä. Katu ja sen kunnallistekniikka perustetaan lähes kokonaan paalulaatoille, koska pohjamaa on suurelta osin vanhaa merenpohjaa ja merentäyttöaluetta.

Tieliikenne pyritään palauttamaan rantatielle keväällä 2024, ja raitioliikenteen on tarkoitus alkaa saman vuoden syksyllä. Raitiotien rakentamisen yhteydessä rantatielle toteutetaan linja-autokaistat, joita pitkin Kalasatamaan ohjataan osa Koillis-Helsingin ja Vantaan bussilinjoista.

### Tunneli

Hermannin ja Sörnäisten rantateiden välistä siirtymää pyritään sujuvoittamaan tunnelilla. Suunniteltu 1,6 kilometriä pitkä Sörnäistentunneli ulottuisi Haukilahdenkadun tuntumasta Hermannista Vilhonvuorenkadun eteläpuolelle Sörnäisiin. Tunnelin myötä Hermannin rantatien eteläosa muuttuisi pääväylästä alueelliseksi kokoojakaduksi, ja vähentyvä autoliikenne helpottaisi myös pyöräilyä ja jalankulkua Kalasataman alueella. Tunnelin pohjoinen suuaukko rakennetaan Kalasatama–Pasila-raitiotien rakentamisen yhteydessä vuoteen 2024 mennessä, minkä jälkeen se piilotetaan kadun alle odottamaan tunnelin varsinaista rakentamista.

Katso myös
----------

* Kustaa Vaasan tie, osa eurooppatietä 75 Hermannin rantatieltä pohjoiseen
* Junatie, osa Itäväylän ja rantateiden väylämäistä liittymäaluetta

Lähteet
-------

1. ↑  Pääkadut *Helsingin karttapalvelu*. Viitattu 18.4.2022.
2. ↑  Sörnäistentunnelin päätöksenteon yhteydessä esitetyt kirjalliset kysymykset ja niihin annetut vastaukset (PDF)  17.11.2021. Helsingin kaupunki.  Arkistoitu 20.11.2021. Viitattu 20.11.2021.
3. 1 2  Sörnäistentunneli vaikutusten arviointi (PDF) (s. 14)  27.8.2021. Helsingin kaupunki.  Arkistoitu 20.11.2021. Viitattu 14.11.2021.
4. ↑  Yleiskaava (Näkymä Kalasatamasta ja Hermannista yleiskaavassa) *Helsingin karttapalvelu*. Viitattu 16.4.2021.
5. ↑  Liikennesuunnitelmat *Helsingin karttapalvelu*. Viitattu 7.6.2021.
6. ↑  Hankkeen pohjatutkimukset jatkuvat Hermannin rantatiellä *kalasatamastapasilaan.fi*.  20.5.2021. Viitattu 7.6.2021.
7. ↑  Kalasatamasta Pasilaan -hankkeen allianssit siirtyvät toteutusvaiheeseen *kalasatamastapasilaan.fi*.  19.11.2021. Viitattu 11.12.2021.
8. ↑  Kalasatamasta Pasilaan hankkeen työt laajenevat Hermannin rantatiellä – Kyläsaarenkatu kaksisuuntaiseksi *kalasatamastapasilaan.fi*.  10.5.2022. Viitattu 14.5.2022.
9. 1 2 3  Hermannin rantatien rakentaminen on jättimäinen ponnistus *kalasatamastapasilaan.fi*.  23.2.2023. Viitattu 23.2.2023.
10. ↑  Joukkoliikennehankkeet *hel.fi*.  17.3.2021. Helsingin kaupunki.  Arkistoitu 18.5.2021. Viitattu 7.6.2021.
11. ↑  Sörnäistentunneli – kommentoi suunnitelmaa *Helsingin kaupunki*.  2020. Viitattu 3.7.2021.

Aiheesta muualla
----------------

* Kuvia tai muita tiedostoja aiheesta **Hermannin rantatie** Wikimedia Commonsissa

* Hermannin rantatie Helsingin karttapalvelussa

Liittymätaulukko

|  |  |  |  |  |  |
| --- | --- | --- | --- | --- | --- |
|  | Nro | Km |   Nimi |   Tie |   Viitoitus |
|   |       **Hermannin rantatie** (1+1), Liittymät Helsingin keskustasta |
|  |   |  |  |   Itäväylä  Koksikatu  Leonkatu | Itäkeskus  Sompasaari  - |
|  |  |  | Tilastokeskuksen ramppi (suuntaisliittymä pohjoisesta) |         Sörnäisten rantatie | Keskusta |
|   |       **Hermannin rantatie** (2+2) |
|  |   |  |  | Työpajankatu | Pasila  - |
|  |   |  |  | Tukkutorinkuja |  |
|  |   |  |  | Verkkosaarenkatu |  |
|  |   |  |  | Vanha talvitie  Agroksenkuja | Tukkutori  - |
|  |   |   |  | Sörnäistenkatu |  (Läpiajo kielletty) |
|  |   |   |  | Haukilahdenkuja |  |
|  |   |  |  | Haukilahdenkatu Kyläsaarenkatu |  |
|  |  |  | (Suuntaisliittymä pohjoisesta/pohjoiseen) |      Hämeentie | Lahti, Kotka |